Mulier quædam nobilis, nomine Wandalmodis, pro requie animæ mariti sui Humberti, et reliquorum antecessorum suorum donavit ad locum SS. Apostolorum Petri et Pauli, necnon et sancti Prudentii Martyris, in villa Fractomonte, servum nomine Gundulfum, cum filiis suis Wlferio, Waringaudo, Rainbaldo, et dimidium mansum, quem ipsi tenebant; tali servitio, ut omnibus annis in corvata Monachorum jornalem unum de tritico, et alium de avena persolverent, et eulogias, et in cera duos denarios. Dedit etiam eadem Wandalmodis supradicto loco in Villa Pichanias, servum nomine Humbertum cum matre Plectrude, et mansum unum ibidem, et quicquid ad ipsum mansum pertinebat. Similiter etiam dedit eidem loco in pago Divionensi, in villa Mercennaco, jornalem unum de vinea.